टि–सर्टमा किपर, मोजाको प्वाल र ३ रातो कार्ड
च्यासल रंगशालामा दिउँसो ३ बजे सहिद स्मारक ‘ए’ डिभिजन लिगको खेल सुरु हुनुपर्ने थियो । ३ बजेर २३ मिनेट जाँदासम्म संकटा र नेपाल एपीएफ क्लबका खेलाडीहरू ‘ड्रेसिङ रुम’ बाहिरको पर्खालमा अडेस लागेर गफिँदै थिए, केही खेलाडी ‘टनेल’ मा अलमल गरिरहेका थिए ।
काठमाडौँ — च्यासल रंगशालामा दिउँसो ३ बजे सहिद स्मारक ‘ए’ डिभिजन लिगको खेल सुरु हुनुपर्ने थियो । ३ बजेर २३ मिनेट जाँदासम्म संकटा र नेपाल एपीएफ क्लबका खेलाडीहरू ‘ड्रेसिङ रुम’ बाहिरको पर्खालमा अडेस लागेर गफिँदै थिए, केही खेलाडी ‘टनेल’ मा अलमल गरिरहेका थिए ।केही बेरपछि संकटाका गोलकिपर टिकेन्द्र सिंह थापा सेतो ‘पोलो नेक टि–सर्ट’ लगाएर ‘फोर्थ अफिसियल’ प्रतीक घिमिरे र म्याच कमिस्नर रूपचन्द्र विष्टलाई पोसाक जँचाउन पुगे । त्यसपछि बल्ल खेल सुरु भयो, जति बेला २७ मिनेट ढिला भइसकेको थियो ।गोलकिपर टिकेन्द्रले पूरा खेल टि–सर्टमै खेले । उनले नियमित जर्सीमाथि टि–सर्ट लगाएको प्रस्टै देखिन्थ्यो । पाखुरा र कम्मरमा भित्री जर्सीको पहेंलो भाग प्रस्टै देखिन्थ्यो । देशकै शीर्ष श्रेणीको लिगमा दुर्लभ दृश्यपछि एन्फाका लिग निर्देशक सञ्जीव मिश्रले भने, ‘टिम ए (संकटा) का गोलकिपरको दुई जर्सीको रङ टिम बी (एपीएफ) को जर्सीसँग मिल्ने देखियो । म्यानेजर्स मिटिङमा तेस्रो जर्सी ल्याउनु भनेकै थियो । म्याच कमिस्नरले किपरको जर्सी परिवर्तन गर्न पनि भने । तर, संकटाले टेरेन र खेल ढिला हुन पुग्यो ।’ नवौं चरणको उक्त खेलमा आयोजकको सिफारिसअनुसार अनुशासनसम्बन्धी कारबाही हुने पनि उनले बताए ।सम्झाइ–बुझाइ र आनाकानीपछि फुटबलको प्रतिस्पर्धा सुरु भयो । प्यारापिटमा क्रिकेटको ब्याट र पम्प्लेट लिएका ‘बी’ डिभिजन क्लबसम्बद्ध व्यक्तिहरू सांकेतिक विरोधमा उत्रिए । पम्प्लेट र ब्याटमा लेखिएको थियो– ‘बी’ डिभिजन लिग ? उनीहरूको प्रश्न प्रस्टै थियो– एन्फाले पहिला चैत १५ र पछि चैत २९ गते सुरु गर्ने निर्णय गरेको दोस्रो श्रेणीको लिग कहिले सुरु हुन्छ ?यता, मैदानमा संकटाविरुद्ध एपीएफको खेल सुरु भयो । आठौं मिनेटमै प्रदीप लामाको हेडरमा गोलपोस्ट बाधक बन्यो । एडम डोम्बियाले आयुष घलानलाई फल गरेपछि २९ औं मिनेटमा संकटाले पेनाल्टी पायो । पेनाल्टीमा जुनियर एन्केन्गेले गरेको गोल ‘टर्निङ प्वाइन्ट’ बन्यो, नाटकीय र तनावपूर्ण खेलमा संकटालाई तीन अंक दिलाउन पर्याप्त रह्यो ।किपरको जर्सीभन्दा कम नाटकीय भएन दोस्रो हाफ । एपीएफका सहायक व्यवस्थापक जीवेश पाण्डे खेल सुचारु हुने बेला मैदानभित्र पुगे । पूर्वराष्ट्रिय खेलाडीको जिद्दी थियो– ‘हाम्रा खेलाडीलाई प्वाल पारेका मोजा परिवर्तन गरेरमात्रै खेल्न दिइयो । संकटाका खेलाडी भने प्वाल पारेका मोजामा खेलिरहेका छन्, त्यसलाई नफेरेसम्म खेल हुन दिन्नँ ।’ उनलाई मैदानबाहिर फर्काउन खेल अधिकारीहरूलाई गाह्रै पर्‍यो । उनी निस्कँदा दोस्रो हाफ सुरु गर्न ५ मिनेट ढिला भइसकेको थियो । खेलपछि एपीएफका मुख्य प्रशिक्षक रत्नकाजी महर्जनले पनि भने, ‘हाम्रा खेलाडीले प्वाल पारेको मोजा फेर्नुपर्ने, संकटाले नपर्ने हो र ? नियम सबैलाई एउटै हुनुपर्छ ।’नाटक टुंगियो, तनाव मैदानबाहिरबाट भित्रै पुग्यो । स्ट्राइकर मनीष डाँगीले एपीएफको पेनाल्टी क्षेत्रमा दीपेश धिमाललाई फल हान्न पुगे । दीपेशले मनीषलाई हात हाले । मनीष मैदानमा ढले । दुवै टिमका खेलाडी मैदानभित्र आक्रामक देखिए, मैदानबाहिर दुवै टिमका प्रशिक्षक र अफिसियलहरू फोर्थ अफिसियलसँग आक्रोश पोख्न पुगे । केहीबेरको तनावपछि रेफ्री नवीन्द्र महर्जनले सहायक रेफ्रीसँग सल्लाह गरी ६९ औं मिनेटमा मनीष र डिफेन्डर दीपेशलाई रातो कार्ड (दोस्रो पहेंलो) दिए । मैदानबाहिर संकटा झनै आक्रोशित भयो । केही समयपछि तनाव साम्य भयो, खेल सुचारु भयो ।हेडिङ गर्ने प्रयासमा उफ्रिएका संकटाका खेलाडी मैदानमा ढले पनि खेल चलिरह्यो । अनि संकटाका डिफेन्डर आन्द्रे थिएरी बियिक बियिकले रेफ्रीसँग आक्रोश पोखे । पहेंलो कार्ड पाए । फेरि आक्रामक देखिए, रातो कार्ड दिइयो । विशेषगरी दोस्रो हाफमा दुवै टिममा फल सामान्य बन्यो । तर, नौ खेलाडीमा समेटिएको टिमविरुद्ध एपीएफले गोल गर्न सकेन ।संकटाका प्रशिक्षक, अफिसियल आफ्नो बेन्च र टचलाइनभन्दा बढी फोर्थ अफिसियलको डेस्कतिर आक्रोश पोखिरहेका थिए । रेफ्रीले खेल नियन्त्रणमा राख्न नसकेको प्रस्टै थियो । देवताको नाममा स्थापित क्लब र नागरिकलाई अनुशासनको पाठ सिकाउने सशस्त्र प्रहरीका खेलाडी, अफिसियल र दर्शकले रेफ्रीलाई अपशब्द प्रयोग गर्दै तथानाम गालीगलौज गरेको प्यारापिटमा बसेर सुनिरहँदा भने काठमाडौंको फुटबलले संस्कृति होइन, विकृतिको रूप लिइरहेको महसुस भइरहेको थियो ।च्यासलको प्रतिस्पर्धाले नाटकीय रूप लिएको दिन दशरथ रंगशालामा सातदोबाटो युवा क्लबले पुलिसविरुद्ध गोलरहित नतिजामात्र निकाल्न सकेपछि जावलाखेललाई उछिनेर शीर्षस्थानमा उक्लिने अवसर गुमायो ।